《题三易备遗》
宋代·葛寅炎

谁凿混沌窍，龙马出澄渊。
笃生羲文圣，立极先后天。
三三羑所演，两两山之连。
不假人安排，自有天浑全。
咸阳烈焰起，斯文独不烟。
中更九师斸，惨于秦火然。
言湮道随裂，尔来千馀年。
皇乎钜宋兴，奎聚五珠联。
天子图出地，复钟二钜贤。
门外俨立雪，窝中闲弄丸。
数加一倍法，书得七分传。
文后不为后，羲先不为先。
呜呼天中易，锁簧透黄轩。
厥数则用六，是为归藏焉。
观象历可纪，聆凤律相宣。
芸芸茁九地，终至硕果坚。
薛野鳦未乳，鼎湖龙已仙。
敦哉司徒氏，而把五教权。
滔滔祚其海，始达溜涓涓。
韬光夏台出，拨乱南巢迁。
执中亦建中，道体无些偏。
义礼两夹持，以此裕我昆。
姓别取诸子，世号遽以千。
甲庚至丁乙，天潢衍庆源。
不幸辛也虐，竟以甲子颠。
牝晨艳方煽，太白旗已竿。
衣宝炎炎里，道器俱无存。
仁哉尔王子，独抱祭器奔。
想偕此书抱，器完道亦完。
有客皓其马，归作周之藩。
俾食豫土毛，一发千钧绵。
不然之宋叟，胡此得坤乾。
我知苍苍者，寄道于不言。
孔也商之人，宋也商之孙。
茫茫宇宙阔，斯道萃一门。
粤从两楹梦，寥寥绝韦编。
浅者胶于卜，深者痼于玄。
固哉房直日，诞矣雄入泉。
八工亮图法，百贾庄肆钱。
皮毛太初历，糟粕一行禅。
天窗两呼吸，谁契希夷眠。
极根一动静，谁悟溓翁圈。
郡程又尘土，河洛空奫涟。
翕固张之的，晦乃彰之根。
节彼雁南荡，气复合真元。
攒青华盖卓，湛碧芙蕖妍。
石乳腻昏雨，玉红绚朝暾。
孕此古心子，通身太极浑。
香如梅月嚥，朱浥花露研。
吉凶扣灵蔡，消长听啼鹃。
寂虑那三画，游神这一环。
六十六十四，甲甲卦卦圆。
仰接先天后，俯超后天前。
中天此中兴，亚康节伊川。

作者简介：葛寅炎，字同叟，天台（今属浙江）人。度宗咸淳四年（一二六八）进士，授青田尉。事见清雍正《浙江通志》卷一二九。